作者:宋之問
標題:早入清遠峽
內容:傳聞峽山好，旭日棹前沂。雨色搖丹嶂，泉聲聒翠微。兩巖天作帶，萬壑樹披衣。秋菊迎霜序，春藤礙日輝。翳潭花似織，緣嶺竹成圍。寂曆環沙浦，蔥蘢轉石圻。露餘江未熱，風落瘴初稀。猿飲排虛上，禽驚掠水飛。榜童夷唱合，樵女越吟歸。良候斯為美，邊愁自有違。誰言望鄉國，流涕失芳菲。